# ŽENKLINIMAS

**Informacija ant IŠORINĖS** **pakuotės**

**KARTONO DĖŽUTĖ**

**1. vaistinio preparato pavadinimas**

Clindamycin BIJON 300 mg kietosios kapsulės

Klindamicinas

**2. veikliOJI medžiagA ir JOS kiekis**

Vienoje kapsulėje yra 300 mg klindamicino (klindamicino hidrochlorido pavidalu).

**3. pagalbinių medžiagų sąrašas**

Sudėtyje yra laktozės.

**4. FARMACINĖ forma ir KIEKIS PAKUOTĖJE**

Kietoji kapsulė

20 kietųjų kapsulių

**5. vartojimo METODAS IR būdas**

Vartoti per burną.

Prieš vartojimą perskaitykite pakuotės lapelį.

**6. SPECIALUS Įspėjimas, KAD** **VAISTINĮ PREPARATĄ BŪTINA LAIKYTI vaikams nepastebimoje IR nepasiekiamojevietoje**

Laikyti vaikams nepastebimoje ir nepasiekiamoje vietoje.

**7. kitas specialus Įspėjimas (jei reikia)**

**8. tinkamumo laikas**

EXP: (mm/MMMM)

**9. SPECIALIOS laikymo sąlygos**

Laikyti žemesnėje kaip 30 ºC temperatūroje.

**10. specialios atsargumo priemonės** **DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)**

**11. LYGIAGRETUS IMPORTUOTOJAS**

UAB „BIJON medica“

Jonavos g. 16A

LT-44269 Kaunas

Lietuva

**12. LYGIAGRETAUS IMPORTO LEIDIMO NUMERIS**

N20 – LT/L/21/1495/001

**13. serijos numeris**

Lot:

**14. PARDAVIMO (IŠDAVIMO) tvarka**

Receptinis vaistas

**15. vartojimo instrukcijA**

16. INFORMACIJA BRAILIO RAŠTU

clindamycin bijon 300 mg

**17. UNIKALUS IDENTIFIKATORIUS - 2D BRŪKŠNINIS KODAS**

2D brūkšninis kodas su nurodytu unikaliu identifikatoriumi

**18. UNIKALUS IDENTIFIKATORIUS – ŽMONĖMS SUPRANTAMI DUOMENYS**

PC:

SN:

NN:

*Gamintojas*

Laboratories BTT, ZI de Krafft, 67150 Erstein , Prancūzija

**Perpakavo** UAB „ENTAFARMA“

**Perpak. serija**

*Lygiagrečiai importuojamas vaistas nuo referencinio skiriasi išvaizda: lyg. imp. vaisto – kapsulė yra baltos spalvos, ant kurios korpuso užrašyta „CLIN 300“, ref. vaisto – levandų spalvos kapsulė, ant kurios dangtelio užrašyta „Pfizer“, o korpuso - „Clin 300“; pakuotės dydžiu: lyg. imp. – 20 kapsulių, referencinio – 16 kapsulių; pagalbinėmis medžiagomis: lyg. imp. vaisto kapsulėje papildomai yra propilenglikolio (E1520), ref. vaisto – eritrozino (E127), indigokarmino (E132),* *sojų lecitino, putojimą stabdančios priemonės DC150; tinkamumo laiku: lyg. imp. – 3 metai, referencinio – 5 metai; laikymo sąlygomis: lyg. imp. – laikyti žemesnėje kaip 30 ºC temperatūroje, ref. vaistui – specialių laikymo sąlygų nereikia.*

**MINIMALI informacija ant LIZDINIŲ PLOKŠTELIŲ**

**LIZDINĖ PLOKŠTELĖ**

**1. Vaistinio preparato pavadinimas**

Clindamycin BIJON 300 mg kapsulės

Klindamicinas

**2.** **LYGIAGRETAUS IMPORTUOTOJO PAVADINIMAS**

UAB „BIJON medica“ [logo]

**3. tinkamumo laikas**

EXP: (mm/MMMM)

**4. serijos numeris**

Lot:

**5. KITA**

Perpak. serija

B. PAKUOTĖS LAPELIS

**Pakuotės lapelis: informacija vartotojui**

**Clindamycin BIJON 300 mg kietosios kapsulės**

Klindamicinas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

* Neišmeskite šio lapelio, nes vėl gali prireikti jį perskaityti.
* Jeigu kiltų daugiau klausimų, kreipkitės į gydytoją.
* Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Clindamycin BIJON ir kam jis vartojamas
2. Kas žinotina prieš vartojant Clindamycin BIJON

3. Kaip vartoti Clindamycin BIJON

4. Galimas šalutinis poveikis

5. Kaip laikyti Clindamycin BIJON

6. Pakuotės turinys ir kita informacija

**1. Kas yra Clindamycin BIJON ir kam jis vartojamas**

Clindamycin BIJON yra pusiau sintetinis antibiotikas, linkozamidų grupės antibiotikas.

Vaistas vartojamas klindamicinui jautrių mikroorganizmų sukeltų sunkių infekcinių ligų gydymui.

* Viršutinių kvėpavimo takų infekcijos: migdolų uždegimas (tonzilitas), gerklės uždegimas (faringitas), ančių uždegimas (sinusitas), vidurinės ausies uždegimas (otitas), skarlatina.
* Apatinių kvėpavimo takų infekcijos: bronchų uždegimas (bronchitas), plaučių uždegimas (pneumonija), pūlinis plaučių susirgimas (plaučių empiema, abscesas).
* Odos ir minkštųjų audinių infekcijos: spuogai, šunvotės, celiulitas, išbėrimas pūlinėliais, pūliniai ir žaizdų infekcija, rožė, pūlinis nagų pažeidimas.
* Kaulų ir sąnarių infekcijos: kaulų čiulpų uždegimas (osteomielitas) ir sąnarių uždegimas su kraujo užkrėtimu (sepsinis artritas).
* Ginekologinės infekcijos: gimdos gleivinės uždegimas (endometritas), celiulitas, makšties skliauto infekcija, kiaušintakių ir kiaušidžių pūlinys, kiaušintakių uždegimas (salpingitas), uždegiminė dubens liga (kartu su kitu tinkamu antibiotiku).
* Vidinės pilvo infekcijos: pilvaplėvės uždegimas (peritonitas) ir pilvo pūlinys (kartu su kitu tinkamu antibiotiku).
* Kraujo užkrėtimas (sepsis).
* Dantų infekcijos: apydančio pūlinys ir uždegimas (periodontitas).
* *Pneumocystis jiroveci* (anksčiau klasifikuotas kaip *Pneumocystis carinii)* sukeltas plaučių uždegimas pacientams, sergantiems ŽIV liga (Clindamycin BIJON galima skirti kartu su su kitu vaistu primachinu, jei įprastinio gydymo pacientas netoleruoja, arba jei įprastinis gydymas nepakankamai veiksmingas, daugiau informacijos suteiks gydytojas).
* Maliarija (gydoma Clindamycin BIJON kartu su kitu vaistu chininu).
* Vidinio širdies dangalo uždegimo (endokardito) profilaktikai ligoniams, kurie yra jautrūs arba alergiški penicilinui.

**2. Kas žinotina prieš vartojant Clindamycin BIJON**

Clindamycin BIJON vartoti negalima:

* jeigu yra alergija klindamicinui, linkomicinui arba bet kuriai pagalbinei šio vaisto medžiagai (jos išvardytos 6 skyriuje).

**Įspėjimai ir atsargumo priemonės**

Pasitarkite su gydytoju, prieš pradėdami vartoti Clindamycin BIJON.

* Clindamycin BIJON, kaip ir dauguma kitų antibiotikų, gali sukelti gyvybei pavojingą storosios žarnos uždegimą (kolitą). Gydymas antibiotikais keičia normalią žarnyno florą ir gali sudaryti sąlygas per didelio žalingų bakterijų (klostridijų) kiekio atsiradimui. Jei Clindamycin BIJON vartojimo laikotarpiu ar netrukus po šio vaisto vartojimo nutraukimo prasideda viduriavimas, būtina nedelsiant kreiptis į gydytoją, kadangi tai gali būti sunkaus, kartais net mirtino bakterijos *Clostridium difficile* sukelto sutrikimo, vadinamo pseudomembraniniu kolitu, požymis.
* Jei Clindamycin BIJON vartojamas ilgai, gydytojui gali reikėti ištirti Jūsų kepenų ir inkstų veiklą.
* Vartojant klindamiciną, gali įsivyrauti nejautrūs mikroorganizmai, ypač mieliniai grybeliai, ir pasireikšti grybelinė infekcija.
* Clindamycin BIJON vartojimo metu buvo padidėjusių jautrumo reakcijų, įskaitant sunkias odos reakcijas, tokias kaip sunki alerginė vaisto sukelta reakcija kartu su eozinofilija (tam tikrų baltųjų kraujo ląstelių kiekio padidėjimu) ir bendriniais simptomais, *Stevens-Johnson* sindromas, toksinė epidermio nekrolizė ir ūminė išplitusi egzanteminė pustuliozė, pasireiškimo atvejų. Jei pasireiškia padidėjęs jautrumas ar sunki odos reakcija, būtina nutraukti vaisto vartojimą ir nedelsiant kreiptis į gydytoją.

**Vaikams**

Jaunesniems negu 8 metų vaikams Clindamycin BIJON vartoti nerekomenduojama.

Kiti vaistai ir Clindamycin BIJON

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

* Nustatyta, kad injekcinė klindamicino forma blokuoja nervinio impulso perdavimą raumenims, todėl gali sustiprinti kitų tokį poveikį sukeliančių (mioneuralinių sinapsių blokatorių) vaistų poveikį. Atsižvelgiant į tai, klindamicinas kartu su tokiais vaistais vartojamas atsargiai.
* Jei vartojama varfarino ar panašių vaistų (jais skystinamas kraujas), gali padidėti kraujavimo pasireiškimo rizika. Gydytojas gali reguliariai atlikinėti kraujo tyrimus, kad patikrintų Jūsų kraujo krešėjimą.
* Kartu su klindamicinu vartojamas rifampicinas (antibiotikas, skiriamas tuberkuliozei ir kitoms bakterinėms infekcijoms gydyti) gali sumažinti klindamicino poveikį.

Nėštumas, žindymo laikotarpis ir vaisingumas

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju.

Klindamicinas gydytojo skiriamas nėščiosioms tik tada, kai šis vaistas yra akivaizdžiai būtinas. Klindamicinas išsiskiria į motinos pieną ir gali sukelti nepageidaujamus poveikius žindomam kūdikiui: gali pasireikšti viduriavimas, atsirasti kraujas išmatose ar išbėrimas, todėl nerekomenduojama jo vartoti žindyvėms. Žindymas turi būti nutrauktas gydymo klindamicinu metu.

Vairavimas ir mechanizmų valdymas

Klindamicinas gebėjimo vairuoti ir valdyti mechanizmus neveikia arba veikia nereikšmingai.

**Clindamycin BIJON sudėtyje yra laktozės**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

3. Kaip vartoti Clindamycin BIJON

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją.

*Dozavimas suaugusiems ir vyresniems negu 12 metų vaikams*

Paros dozė – 600‑1800 mg padalijama į 2, 3 ar 4 lygias dalis.

*8‑12 metų vaikams*

Clindamycin BIJON kapsules gali vartoti tik jas gebantys nuryti vaikai.

Paros dozė – 8‑25 mg/kg padalijama į 3‑4 lygias dalis. Ji gali būti skiriama tik tais atvejais, kai reikia ne mažesnės kaip 450 mg–600 mg paros dozės.

Jeigu vartojant kapsules nepavyksta užtikrinti tikslios dozės mg/kg, reikalingos vaikų gydymui, gydytojas gali paskirti kito vaisto.

*Dozavimas senyviems pacientams*

Senyviems pacientams su normalia kepenų ir inkstų (įvertinus amžių) funkcija nereikia koreguoti vaisto dozės.

*Dozavimas, esant inkstų arba kepenų nepakankamumui*

Pacientams su inkstų arba kepenų nepakankamumu nėra būtina keisti klindamicino dozavimo.

*Dozavimas, esant specifinėms indikacijoms*

β hemolizinių streptokokų sukeltoms infekcijoms gydyti.

Vartojamos vaisto dozės, rekomenduotos aukščiau. Gydymas turi trukti bent 10 dienų.

Uždegiminės dubens ligos gydymas stacionare.

Vartojama 900 mg klindamicino fosfato į veną kas 8 val. kartu su kitu tinkamu antibiotiku. Šie vaistai vartojami į veną bent keturias dienas ir bent 48 val. po to, kai būklė pagerėja. Vėliau geriama 450‑600 mg Clindamycin BIJON kas 6 valandas ir viso gydymo trukmė yra 10‑14 dienų.

Chlamydia trachomatis sukelto gimdos kaklelio uždegimo gydymas.

Geriamos Clindamycin BIJON kapsulės. Vartojama 450‑600 mg keturis kartus per parą, 10‑14 dienų.

Pneumocystis jiroveci sukelto plaučių uždegimo gydymas pacientams, sergantiems AIDS.

Vartojama 600‑900 mg klindamicino fosfato kas 6 val. ar 900 mg kas 8 val. į veną, arba geriama 300‑450 mg Clindamycin BIJON kas 6 val. Gydymo trukmė yra 21 diena. Kartu 21 dieną geriama 15‑30 mg primachino vieną kartą per dieną.

Ūminio streptokokų sukelto tonzilito ar faringito gydymas.

Geriama 300 mg Clindamycin BIJON du kartus per parą. Gydymo trukmė – 10 dienų.

Maliarijos gydymas.

Suaugusiesiems ir vaikams 7 dienas reikia vartoti 20 mg/kg kūno svorio klindamicino paros dozę, ją išgeriant per tris kartus (kas 8 valandas). Kartu būtina vartoti ir kitokio vaisto nuo maliarijos.

Endokardito profilaktika ligoniams, kurie yra jautrūs arba alergiški penicilinui.

Vartojamos Clindamycin BIJON kapsulės, suaugusiems 600 mg 1 valandą prieš procedūrą ir vaikams 20 mg/kg 1 valandą prieš procedūrą.

Vartojimo metodas

Vaistą vartoti per burną. Norint išvengti galimo stemplės suerzinimo, kapsulę reikia užgerti pilna stikline vandens.

Ką daryti pavartojus per didelę Clindamycin BIJON dozę?

Jei atsitiktinai suvartojote per didelę vaisto dozę, apie tai būtina nedelsiant pranešti gydytojui arba kreiptis į ligoninę.

Pamiršus pavartoti Clindamycin BIJON

Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją.

**4. galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažnas šalutinis poveikis (gali pasireikšti nuo 1 iš 100 iki 1 iš 10 vartojusiųjų)

Pseudomembraninis kolitas (viduriavimu pasireiškiantis sunkus infekcinis storosios žarnos uždegimas).

Eozinofilija (tam tikrų baltųjų kraujo ląstelių skaičiaus padidėjimas).

Viduriavimas.

Makulopapulinis išbėrimas (odos išbėrimas iškilusiomis raudonomis dėmelėmis).

Kraujo tyrimais nustatomi pakitę kepenų veiklos rodmenys.

Nedažnas šalutinis poveikis (gali pasireikšti nuo 1 iš 1000 iki 1 iš 100 vartojusiųjų)

Skonio pojūčio pokytis.

Pilvo skausmas, vėmimas, pykinimas.

Dilgėlinė.

Retas šalutinis poveikis (gali pasireikšti nuo 1 iš 10000 iki 1 iš 1000 vartojusiųjų)

Sunki odos reakcija (daugiaformė eritema), niežėjimas.

Šalutinis poveikis, kurio dažnis nežinomas (negali būti apskaičiuotas pagal turimus duomenis)

*Clostridium difficile* sukeltas kolitas (storosios žarnos uždegimas), makšties infekcija.

Agranulocitozė (tam tikrų baltųjų kraujo ląstelių išnykimas), neutropenija (tam tikrų baltųjų kraujo ląstelių kiekio sumažėjimas), trombocitopenija (trombocitų kiekio kraujyje sumažėjimas), leukopenija (baltųjų kraujo ląstelių kiekio sumažėjimas).

Sunki alerginė reakcija (anafilaksinis šokas, anafilaktoidinė reakcija, anafilaksinė reakcija), padidėjęs jautrumas.

Stemplės opa, stemplės uždegimas.

Gelta.

Sunkios odos reakcijos, galinčios sukelti odos išbėrimą, pūslių atsiradimą ir lupimąsi (toksinė epidermio nekrolizė, *Stevens-Johnson* sindromas, sunki alerginė vaisto sukelta reakcija kartu su eozinofilija (tam tikrų baltųjų kraujo ląstelių kiekio padidėjimu) ir bendriniais simptomais, ūminė išplitusi egzanteminė pustuliozė (ŪIEP), angioneurozinė edema (gali pasireikšti lūpų, liežuvio ištinimu, kvėpavimo takų išburkimu, sunkumu įkvėpti), eksfoliacinis dermatitas (specifinė odos uždegimo forma), pūslinis dermatitas (specifinė odos uždegimo forma), tymus primenantis išbėrimas).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5. Kaip laikyti Clindamycin BIJON

Šį vaistą laikykite vaikams nepastebimoje ir nepasiekiamoje vietoje.

Laikyti žemesnėje kaip 30 ºC temperatūroje.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

CLINDAMYCIN BIJON sudėtis

* Veiklioji medžiaga yra klindamicinas. Kiekvienoje kietoje kapsulėje jo yra 300 mg (klindamicino hidrochlorido pavidalu).
* Pagalbinės medžiagos yra laktozė monohidratas, magnio stearatas, kukurūzų krakmolas, talkas; kapsulės korpusas: želatina, titano dioksidas (E 171); rašalas: šelakas, juodasis geležies oksidas (E 172), propilenglikolis (E1520).

Clindamycin BIJON išvaizda ir kiekis pakuotėje

Kapsulės yra baltos spalvos kietosios kapsulės ant kapsulės korpuso užrašyta „CLIN 300“.

Kartono dėžutėje yra 20 kapsulių, esančių lizdinėje plokštelėje.

**Registruotojas ir gamintojas eksportuojančioje valstybėje**

Registruotojas

SanoSwiss UAB

Aukštaičių g. 26A

LT-44169 Kaunas

Lietuva

Gamintojas

Laboratories BTT

ZI de Krafft,

67150 Erstein

Prancūzija

**Lygiagretus importuotojas**

UAB „BIJON medica“

Jonavos g. 16A

LT-44269, Kaunas

Lietuva

**Perpakavo**

UAB „ENTAFARMA“

Klonėnų vs. 1

LT-19156 Širvintų r. sav.,

Lietuva

Šis pakuotės lapelis paskutinį kartą peržiūrėtas 2021-03-08

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>

*Lygiagrečiai importuojamas vaistas nuo referencinio skiriasi išvaizda: lyg. imp. vaisto – kapsulė yra baltos spalvos, ant kurios korpuso užrašyta „CLIN 300“, ref. vaisto – levandų spalvos kapsulė, ant kurios dangtelio užrašyta „Pfizer“, o korpuso - „Clin 300“; pakuotės dydžiu: lyg. imp. – 20 kapsulių, referencinio – 16 kapsulių; pagalbinėmis medžiagomis: lyg. imp. vaisto kapsulėje papildomai yra propilenglikolio (E1520), ref. vaisto – eritrozino (E127), indigokarmino (E132),* *sojų lecitino, putojimą stabdančios priemonės DC150; tinkamumo laiku: lyg. imp. – 3 metai, referencinio – 5 metai; laikymo sąlygomis: lyg. imp. – laikyti žemesnėje kaip 30 ºC temperatūroje, ref. vaistui – specialių laikymo sąlygų nereikia.*